Document ID: 32003D0210

Απόφαση της Επιτροπής
της 25ης Μαρτίου 2003
για προσωρινή εμπορία σπόρων προς σπορά ορισμένων ειδών που δεν πληρούν τις απαιτήσεις της οδηγίας 66/401/ΕΟΚ του Συμβουλίου
[κοινοποιηθείσα υπό τον αριθμό Ε(2003) 859]
(Κείμενο που παρουσιάζει ενδιαφέρον για τον ΕΟΧ)
(2003/210/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 66/401/ΕΟΚ του Συμβουλίου, της 14ης Ιουνίου 1966, περί εμπορίας σπόρων προς σπορά κτηνοτροφικών φυτών(1), όπως τροποποιήθηκε τελευταία από την οδηγία 2001/64/EΚ(2), και ιδίως το άρθρο 17,
Εκτιμώντας τα ακόλουθα:
(1) Στη Γερμανία, η διαθέσιμη ποσότητα σπόρων προς σπορά των ποικιλιών της βίκιας της εριώδους (Vicia villosa), του γαλάζιου λούπινου (Lupinus angustifolius) και του κίτρινου λούπινου (Lupinus luteus) οι οποίοι είναι κατάλληλοι για τις εθνικές κλιματικές συνθήκες και πληρούν τις απαιτήσεις βλαστικής ικανότητας της οδηγίας 66/401/ΕΟΚ δεν επαρκεί και, ως εκ τούτου, δεν είναι δυνατό να καλύψει τις ανάγκες αυτού του κράτους μέλους.
(2) Δεν είναι δυνατό να ικανοποιηθεί η ζήτηση για σπόρους προς σπορά αυτών των ειδών με σπόρους προς σπορά από άλλα κράτη μέλη ή από τρίτες χώρες που πληρούν όλες τις απαιτήσεις που θεσπίζονται στην οδηγία 66/401/EΟΚ.
(3) Κατά συνέπεια, πρέπει να επιτραπεί στη Γερμανία η εμπορία σπόρων προς σπορά που υπόκεινται σε λιγότερο αυστηρές απαιτήσεις, για περίοδο που λήγει στις 30 Σεπτεμβρίου 2003.
(4) Πρέπει να επιτραπεί η εμπορία τέτοιων σπόρων προς σπορά σε άλλα κράτη μέλη τα οποία είναι σε θέση να προμηθεύσουν τη Γερμανία με σπόρους προς σπορά αυτών των ειδών.
(5) Είναι σκόπιμο να ενεργήσει η Γερμανία ως συντονιστής, ώστε να διασφαλιστεί ότι το συνολικό ποσό που καλύπτεται από την άδεια δεν υπερβαίνει τη μέγιστη ποσότητα που καλύπτεται από την παρούσα απόφαση.
(6) Tα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής σπόρων προς σπορά και πολλαπλασιαστικού υλικού για την γεωργία, τα δενδροκηπευτικά και τη δασοκομία,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Επιτρέπεται, για περίοδο που λήγει στις 30 Σεπτεμβρίου 2003, με τους όρους που καθορίζονται στο παράρτημα της παρούσας απόφασης, η εμπορία στη Γερμανία σπόρων προς σπορά βίκιας της εριώδους, γαλάζιου λούπινου και κίτρινου λούπινου οι οποίοι δεν πληρούν τις απαιτήσεις που προβλέπονται στην οδηγία 66/401/EΟΚ, όσον αφορά την ελάχιστη βλαστική ικανότητα, με την προϋπόθεση ότι πληρούνται οι ακόλουθοι όροι:
α) η βλαστική ικανότητα είναι τουλάχιστον αυτή που καθορίζεται στο παράρτημα της παρούσας απόφασης·
β) η επίσημη ετικέτα αναφέρει τη βλαστική ικανότητα που πιστοποιείται στην επίσημη εξέταση που διενεργείται σύμφωνα με το άρθρο 2 παράγραφος 1 σημείο ΓΑ στοιχείο δ) και το άρθρο 2 παράγραφος 1 σημείο ΓΒ στοιχείο δ) της οδηγίας 66/401/EΟΚ.
Η εμπορία στην Κοινότητα των σπόρων προς σπορά που αναφέρονται στην παράγραφο 1 επιτρέπεται μόνον όπου οι σπόροι προς σπορά διατέθηκαν για πρώτη φορά στην αγορά σύμφωνα με το άρθρο 2 της παρούσας απόφασης.
Άρθρο 2
Κάθε προμηθευτής σπόρων προς σπορά που επιθυμεί να διαθέσει στην αγορά τους σπόρους προς σπορά που αναφέρονται στο άρθρο 1 παράγραφος 1 υποβάλλει αίτηση άδειας στο κράτος μέλος στο οποίο είναι εγκατεστημένος.
Το σχετικό κράτος μέλος επιτρέπει στον προμηθευτή να διαθέσει αυτούς τους σπόρους προς σπορά στην αγορά, εκτός:
α) αν έχει βάσιμους λόγους να αμφιβάλει για το ότι ο προμηθευτής θα είναι σε θέση να διαθέσει στην αγορά την ποσότητα των σπόρων προς σπορά για την οποία έχει υποβάλει αίτηση άδειας· ή
β) αν η συνολική ποσότητα για την οποία έχει επιτραπεί να διατεθεί σε εμπορία σύμφωνα με τη σχετική παρέκκλιση θα υπερβαίνει τη μέγιστη ποσότητα που καθορίζεται στο παράρτημα.
Άρθρο 3
Τα κράτη μέλη παρέχουν αμοιβαία διοικητική βοήθεια κατά την εφαρμογή της παρούσας απόφασης.
Η Γερμανία ενεργεί ως συντονιστής κράτος μέλος, για να εξασφαλιστεί ότι η συνολική ποσότητα δεν υπερβαίνει τις μέγιστες ποσότητες που καθορίζονται στο παράρτημα.
Κάθε κράτος μέλος που λαμβάνει αίτηση, δυνάμει του άρθρου 2, κοινοποιεί αμέσως στο κράτος μέλος συντονιστή την ποσότητα που καλύπτεται από την αίτηση. Το κράτος μέλος συντονιστής ενημερώνει αμέσως το κοινοποιούν κράτος μέλος σχετικά με το αν η άδεια της αίτησης θα έχει ως αποτέλεσμα την υπέρβαση της μέγιστης ποσότητας.
Άρθρο 4
Τα κράτη μέλη κοινοποιούν αμέσως στην Επιτροπή και στα άλλα κράτη μέλη τις ποσότητες για τις οποίες έχουν χορηγήσει άδεια εμπορίας σύμφωνα με την παρούσα απόφαση.
Άρθρο 5
Η παρούσα απόφαση απευθύνεται στα κράτη μέλη.
Βρυξέλλες, 25 Μαρτίου 2003.

Labels: 3
17
6